La selecció escocesa de rugbi va debutar el 1871, en un enfrontament on van derrotar Anglaterra en el que va ser el primer partit internacional de rugbi de la història, disputat al Raeburn Place. Escòcia va competir al Cinc Nacions des de la seva primera edició, el 1883, aconseguint adjudicar-se el torneig en 14 ocasions, inclòs el darrer Cinc Nacions de la història, l'any 1999, i essent co-campió en 8 altres ocasions. El 2000 la competició va acceptar un sisè participant, Itàlia, iniciant-se així el Sis Nacions. Des d'aleshores, Escòcia encara no ha guanyat la competició. El 1987 es va introduir la Copa del Món de Rugbi, havent participat Escòcia en les set edicions que s'han disputat des d'aleshores, la més recent la de 2015. La millor classificació fins avui és la quarta posició aconseguida l'any 1991, on l'equip escocès perdé el partit pel tercer i quart lloc davant de Nova Zelanda.